**Sauerbruch hutton**

**Gustafson Porter + Bowman**

**Stavropoulou Architects**

**ΠΡΩΤΟ ΒΡΑΒΕΙΟ ΑΡΧΙΤΕΚΤΟΝΙΚΟΥ ΔΙΑΓΩΝΙΣΜΟΥ Thessaloniki ConfEx Park**

Η Θεσσαλονίκη, θεμελιωμένη ανάμεσα στα βουνά και τη θάλασσα, αποτελεί ένα παλίμψηστο από μνήμες της ιστορίας και των πολιτισμών της. , Το νέο ConfEx Park, όπως ονομάζουμε την ανάπλαση της ΔΕΘ, στην καρδιά της μεγαλύτερης και σπουδαιότερης πόλης της Βόρειας Ελλάδας, ενσαρκώνει τη σύγχρονη και μελλοντική φιλοδοξία να γίνει ο κύριος επιχειρηματικός και τουριστικός προορισμός της περιοχής. Θα διαμορφώσει μια αστική περιοχή όπου μερικά από τα μεγαλύτερα κτίρια της πόλης συνενώνονται σε ένα αστικό πάρκο για να υποδέχονται διεθνείς εκδηλώσεις ενώ παράλληλα θα αποτελεί τοπικό σημείο συνάντησης με φιλόξενους κήπους για τους πολίτες της Θεσσαλονίκης.

Καθώς η περιοχή του ConfEx Park βρίσκεται έξω από τα τείχη της αρχαίας πόλης, υπάρχουν σημαντικές διαδρομές που αναπτύσσονται από μια πόλη που κάποτε ήταν περιτειχισμένη. Μερικές από αυτές, που είναι αποκλεισμένες προς το παρόν, μπορούν τώρα να παραδοθούν σε πεζούς και ποδηλάτες: Το «Μονοπάτι Πολιτισμού», αναπτύσσεται διαγωνίως στο χώρο και συνδέει το νέο σταθμό του Μετρό της Εγνατίας οδού με τις Εκθεσιακές αίθουσες, το Μακεδονικό Μουσείο Σύγχρονης Τέχνης, το Συνεδριακό Κέντρο, το Αρχαιολογικό και Βυζαντινό Μουσείο και επιτρέπει τη διάβαση των πεζών αποφεύγοντας τους πολυσύχναστους δρόμους. Η «Ορεινή διαδρομή» στοχεύει να διανοιχθεί ξανά ο υπάρχοντας άξονας Βορρά-Νότου και δίνει έμφαση στη σχέση μεταξύ του βουνού, της θάλασσας, του Πανεπιστημίου, της τοποθεσίας ConfEx και της ευρύτερης πόλης.

Αυτές οι γραμμές χωρίζουν με φυσικό τρόπο το τοπίο σε τρία μέρη: τη δυτική περιοχή ανάμεσα στην Αγγελάκη και τον κεντρικό άξονα που γίνεται χώρος για δραστηριότητες και προσωρινές εγκαταστάσεις∙ την κεντρική περιοχή που ξεπροβάλλει από την πλατεία ΧΑΝΘ ως το ΜΜΣΤ και θα αποτελέσει τον χώρο για τη δημιουργία μικρής κλίμακας πολιτιστικών κήπων και καφέ διευθετημένων γύρω από το υφιστάμενο καμπύλο στέγαστρο. Η νότια περιοχή δίπλα στη Λεωφόρο Στράτου που εγκαθίσταται το νέο Συνεδριακό Κέντρο, θα γίνει ένα μεγάλο αμφιθέατρο για παραστάσεις και εκδηλώσεις. Απευθυνόμενο στη μνήμη του ιστορικού τόπου, αυτό το πάρκο περιλαμβάνει επίσης μερικές από τις πιο σημαντικές κατασκευές της σημερινής Helexpo: την Αψίδα της ΧΑΝΘ, τον πύργο του ΟΤΕ μαζί με το περίπτερο της Esso Pappas και το Μακεδονικό Μουσείο Σύγχρονης Τέχνης, που αποτελούν οικεία τοπόσημα σε αυτό το νέο υβριδικό τοπίο.

Πάνω από το πάρκο, οι Εκθεσιακοί Χώροι και το Συνεδριακό Κέντρο ξεχωρίζουν με τις χαρακτηριστικές προεξέχουσες στέγες τους που αιωρούνται σαν σύννεφα στο τοπίο. Στο περιστύλιο αυτών και σε άμεση επαφή με το πάρκο πολυλειτουργικοί χώροι - φουαγέ παρόμοιοι σε μέγεθος με τα υφιστάμενα πολιτιστικά κτίρια υποδεικνύουν ένα συνταίριασμα κλίμακας. Σε περιόδους που οι αίθουσες δεν θα χρησιμοποιούνται για εκθέσεις, αυτοί οι χώροι μπορούν να παραμένουν ανοιχτοί για δημόσια χρήση ως πολιτιστικοί και κοινωνικοί χώροι, για διαλέξεις, εκθέσεις, συγκεντρώσεις με απρόσκοπτη θέα και πρόσβαση στο πάρκο. Ομοίως, στο Συνεδριακό Κέντρο η υπερυψωμένη περίστυλος στοά προσφέρεται ως «μπελβεντέρε» με πανοραμική θέα αλλά και ημιυπαίθρια σκηνή απέναντι από το φυσικό αμφιθέατρο από γρασίδι.

Οι μεγάλες αίθουσες συνδέονται μεταξύ τους στο επίπεδο του εδάφους απέναντι από το πάρκο. Επιπλέον, διάδρομοι και γέφυρες συνδέουν όλους τους εκθεσιακούς χώρους στο επίπεδο του πρώτου ορόφου, συμπεριλαμβανομένης μιας υπαίθριας έκθεσης στον τελευταίο όροφο του 2ου εκθεσιακού χώρου. Αυτός ο εναέριος διάδρομος προσελκύει τους επισκέπτες να κάνουν μια βόλτα με πανοραμική θέα στη Θεσσαλονίκη.

Το συνολικό εγχείρημα χρησιμοποιεί τόσο φυσικά όσο και τεχνητά μέσα για να παρέχει ένα υγιές περιβάλλον με ήπιο κλίμα: το καλοκαίρι τα δέντρα, οι σκιάσεις των οροφών και τα στοιχεία νερού θα βοηθούν να μετριαστεί η επίδραση της υψηλής θερμοκρασίας. Το χειμώνα, οι στέγες θα προστατεύουν από τη βροχή, τα δέντρα θα μειώνουν τις κινήσεις του ανέμου και η πληθώρα των υαλοστασίων στις προσόψεις θα επωφελούνται από τη χαμηλή θέση του χειμερινού ήλιου. Οι στέγες είναι εξοπλισμένες για τη συλλογή της ηλιακής ενέργειας μέσω φωτοβολταϊκών συλλεκτών και του νερού της βροχής για την εξυπηρέτηση των αναγκών του πάρκου. Τα κτίρια θα χρησιμοποιούν γεωθερμική ενέργεια και θαλασσινό νερό για ψύξη. Ο εξαερισμός με διασταύρωση της ροής του αέρα και με τη βοήθεια ανάκτησης θερμότητας από τους εκθεσιακούς χώρους θα μειώσει την κατανάλωση ενέργειας μέσω του μηχανικού εξαερισμού.

Το ConFex Park έχει τη δυνατότητα να γίνει φάρος τεχνολογικής και κοινωνικής βιωσιμότητας καθώς αυτή η κεντρική τοποθεσία στην πόλη αναγεννάται σε ένα καταπράσινο σύνδεσμο τόσο για τους κατοίκους όσο και για τους επισκέπτες. Οι τρεις διαμορφωμένες περιοχές του πάρκου θα παρέχουν μια ποικιλία πράσινων οικοσυστημάτων, που επιτρέπουν την εισαγωγή μιας ποικιλίας γηγενών και καλλιεργημένων δέντρων και φυτών που φύονται στην περιοχή της Θεσσαλονίκης. Αυτά είναι τα δέντρα και τα φυτά που είναι ικανά να αντισταθούν στην κλιματική αλλαγή και στις συνεχώς αυξανόμενες ακραίες θερμοκρασίες, καταιγίδες και ξηρασίες. Όσο μεγαλύτερη είναι η ποικιλία των φυτών, τόσο μεγαλύτερο είναι το εύρος της άγριας ζωής που θα υποστηρίξουν και τόσο πιο ανθεκτικοί θα γίνουν οι πληθυσμοί των φυτών και των ζώων. Αυτή η αύξηση της βιοποικιλότητας θα δημιουργήσει ένα φυσικό οικοσύστημα εντός της Θεσσαλονίκης, βοηθώντας την πόλη να υποστηρίξει ένα υγιές περιβάλλον για τους πολίτες της.